מספר פנימי: 2065876

הכנסת העשרים

**יוזמים: חברי הכנסת** **עליזה לביא**  
 **שלי יחימוביץ'**  
 **יחיאל חיליק בר**  
 **קארין אלהרר**  
 **מירב בן ארי**  
 **יפעת שאשא ביטון**  
 **יעל כהן-פארן**  
 **יעל גרמן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5242/20

הצעת חוק העונשין (תיקון – זכויות נפגע עבירה לפרסום שמו וזהותו), התשע"ח–2018

|  |  |  |  |
| --- | --- | --- | --- |
| תיקון סעיף 352 | 1. | בחוק העונשין, התשל"ז–1977[[1]](#footnote-2), בסעיף 352 – | |
|  |  | (1) בסעיף קטן (ב), במקום הסיפה החל במילים "נתן את הסכמתו" יבוא "הוא בגיר ונתן את הסכמתו לפרסום בכתב או אם בית משפט התיר את הפרסום מטעמים מיוחדים שיירשמו; ואולם, הסכמה שבאה בעקבות פניות חוזרות ונשנות תוך הטרדת נפגע העבירה, לא תיחשב כהסכמה."; | |
|  |  | (2) אחרי סעיף קטן (ב) יבוא: | |
|  |  |  | "(ב1) אדם שנתן את הסכמתו כאמור בסעיף קטן (ב) רשאי לחזור בו מהסכמתו עד למועד הפרסום והסכמתו תהא בטלה."; |
|  |  | (3) אחרי סעיף קטן (ד) יבוא: | |
|  |  |  | "(ה) סעיף זה לא יחול על נפגע עבירה או מי שהתלונן כי הוא נפגע עבירה המפרסם ברבים את שמו או כל דבר שיש בו כדי לזהות את עצמו ככזה." |

דברי הסבר

חוק העונשין, התשל"ז–1977, קובע כי המפרסם שמו או זהותו של נפגע עבירת מין או של מתלונן כי נפגע בעבירת מין, ללא מתן הסכמתו בפני בית המשפט – דינו מאסר שנה. באופן פרדוקסלי, איסור זה חל גם על כלי תקשורת המראיין את נפגע העבירה או את מי שהתלונן כי נפגע מעבירות מין וכך נפגעי העבירה אינם יכולים לפרסם את שמם או זהותם ללא הליך של אישור בבית המשפט.

במצב זה, מוטל נטל כבד על נפגעים או מתלוננים המעוניינים לשתף את הסיפור שלהם, ובאמצעות השיתוף לקבל תמיכה והזדהות, ולעורר מודעות ציבורית לנושא. כמו כן, מוטל נטל כבד על גורמים עיתונאיים שמעוניינים לסקר סיפורים בנושא עבירות מין ולעורר שיח ציבורי בנושא תקיפות מיניות שכן הם נאלצים ללכת לבית משפט, גם אם ניתנה הסכמת הנפגע, אחרת יהיו חשופים לאיום של שנת מאסר.

הצעת החוק נועדה לאפשר לנפגעי העבירה ולמתלוננים לחשוף את פרטיהם ולשתף את הסיפור שלהם, אם באמצעי התקשורת ואם ברשתות החברתיות, ללא חשש מעונש המאסר. ההצעה גם מאפשרת לעיתונאים לסקר את המקרים ולפרסם את שם הנפגע או המתלונן, אם הוא בגיר ולאחר שנתן הסכמתו בכתב, מבלי להזדקק לבית המשפט.

כמו כן, כדי להגן על נפגעי העבירה מוצע לקבוע כי נפגע שנתן הסכמתו לפרסום שמו או זהותו והתחרט על כך, יוכל לחזור בו מהסכמתו עד למועד הפרסום.

הצעות חוק דומות בעיקרן הונחו על שולחן הכנסת העשרים על ידי חברת הכנסת שרן השכל (פ/4871/20), על ידי חברת הכנסת אורלי לוי אבקסיס (פ/4775/20), על ידי חברת הכנסת אורלי לוי אבקסיס וקבוצת חברי הכנסת (פ/3848/20; הוסרה מסדר היום ביום כ"ו בחשוון התשס"ח (15 בנובמבר 2017)), ועל ידי חברת הכנסת עליזה לביא וקבוצת חברי הכנסת (פ/3849/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ז באדר התשע"ח – 14.3.18

1. ס"ח התשל"ז, עמ' 226. [↑](#footnote-ref-2)